62022CO0795_INF
Διάταξη του Δικαστηρίου (έκτο τμήμα) της 10ης Οκτωβρίου 2023 –Direccion000 κ.λπ.
(Υπόθεση C-795/22)
«Προδικαστική παραπομπή – Άρθρα 53 και 99 του Κανονισμού Διαδικασίας του Δικαστηρίου – Κοινωνική πολιτική – Προστασία της υγείας και της ασφάλειας των εργαζομένων – Οργάνωση του χρόνου εργασίας – Άρθρο 31, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης – Οδηγία 2003/88/ΕΚ – Άρθρο 7 – Δικαίωμα ετήσιας άδειας μετ’ αποδοχών – Χρηματική αποζημίωση για μη ληφθείσα άδεια μετά τη λύση της εργασιακής σχέσης – Ετήσια παραγραφή – Προσήκουσα ενημέρωση του εργαζομένου»
Κοινωνική πολιτική – Προστασία της υγείας και της ασφάλειας των εργαζομένων – Οργάνωση του χρόνου εργασίας – Δικαίωμα ετήσιας άδειας μετ’ αποδοχών – Εθνική ρύθμιση προβλέπουσα προθεσμία παραγραφής ενός έτους από τη λήξη της ετήσιας περιόδου αναφοράς – Απουσία προηγούμενου ελέγχου όσον αφορά τη δυνατότητα του εργαζομένου να ασκήσει πράγματι το εν λόγω δικαίωμα – Δεν επιτρέπεται – Παράλειψη, εκ μέρους του εργαζομένου, να κινήσει διαδικασία προκειμένου να διακόψει την προθεσμία παραγραφής – Δεν ασκεί επιρροή
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 31 § 2· οδηγία 2003/88 του Ευρωπαϊκού Κοινοβουλίου και του Συμβουλίου, άρθρο 7)
(βλ. σκέψεις 45, 47 και διατακτ.)
Διατακτικό
Το Δικαστήριο διατάσσει:
Το άρθρο 7 της οδηγίας 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας, καθώς και το άρθρο 31, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης
έχουν την έννοια ότι:
αντιτίθενται σε εθνική ρύθμιση βάσει της οποίας το κεκτημένο δικαίωμα ενός εργαζομένου σε ετήσια άδεια μετ’ αποδοχών παραγράφεται μετά την παρέλευση έτους από τη λήξη της ετήσιας περιόδου αναφοράς στην οποία αντιστοιχεί η άδεια, στην περίπτωση που ο εργοδότης δεν κατέστησε πράγματι δυνατή για τον εργαζόμενο την άσκηση του δικαιώματός του, περιλαμβανομένης της περίπτωσης που ο εργαζόμενος παρέλειψε να κινήσει, πριν από τη λύση της εργασιακής σχέσης, διαδικασία προκειμένου να διακόψει την προθεσμία παραγραφής.